ΓΡΑΠΤΗ ΕΡΩΤΗΣΗ E-2646/98

υποβολή: Edward Newman (PSE) προς την Επιτροπή

(1 Σεπτεμβρίου 1998)

Θέμα: Παράνομη μετανάστευση - αιτούντες άσυλο

Σύμφωνα με πληροφορίες που δημοσιεύθηκαν στο Migration News Sheet (Ιούλιος 1998) η Ευρωπαϊκή Ένωση προσφέρεται να παράσχει στην Τουρκία - μεταξύ άλλων - οικονομική ενίσχυση για την οργάνωση κέντρων κράτησης "παράνομων μεταναστών".

1. Θα επιβεβαιώσει ή θα διαψεύσει η Επιτροπή κατά πόσο έγινε παρόμοια προσφορά προς την Τουρκία, ανεξάρτητα από την αποδοχή ή απόρριψη εκ μέρους της Άγκυρας;

2. Εάν έγινε παρόμοια προσφορά, ποια είναι η νομική βάση, αν βέβαια υπάρχει, για παροχή παρόμοιας οικονομικής ενίσχυσης;

3. Δύναται η Επιτροπή να παράσχει κατάλογο εγγυήσεων τις οποίες ζήτησε η Ευρωπαϊκή Ένωση για να διασφαλίσει ότι οι άνθρωποι που διέφευγαν την καταδίωξη, ιδιαίτερα μη ευρωπαίοι αιτούντες άσυλο, δεν περιελαμβάνοντο μεταξύ των "παρανόμων μεταναστών" που θα εκρατούντο στα εν λόγω κέντρα κράτησης στην Τουρκία;

4. Έχοντας κατά νουν ότι η πρακτική της κράτησης παράνομων μεταναστών, αιτούντων άσυλο στους οποίους έχει απορριφθεί η αίτηση και ατόμων με "προφανώς αβάσιμες διεκδικήσεις ασύλου" ποικίλλει πολύ από κράτος μέλος σε κράτος μέλος, ιδιαίτερα σε σχέση με τη μέγιστη περίοδο κράτησης, εάν υπάρχει τέτοια, έχουν οι διαπραγματεύσεις με την Άγκυρα επί της παροχής ενισχύσεως εκ μέρους της Ευρωπαϊκής Ενώσεως συμπεριλάβει μερικά θεμελιώδη δικαιώματα για τους κρατούμενους, τέτοια όπως ένα νόμιμο όριο για την περίοδο κράτησης, πρόσβαση σε νομική συμπαράσταση και ιατρική βοήθεια, προϋποθέσεις που είναι σε συμφωνία με την ανθρώπινη αξιοπρέπεια, κ.λπ.;

5. Δύναται η Επιτροπή να παράσχει κατάλογο άλλων μορφών ενίσχυσης που προσφέρθηκαν στην Τουρκία εντός του πλαισίου καταπολέμησης της "παράνομης μετανάστευσης", διεκρινίζοντας σε κάθε περίπτωση την νομική βάση;

Απάντηση του κ. van den Broek εξ ονόματος της Επιτροπής

(9 Οκτωβρίου 1998)

Στο πλαίσιο της εφαρμογής του σχεδίου δράσης για το ρεύμα των μεταναστών του Ιράκ και των χωρών της περιοχής, που υιοθετήθηκε από το Συμβούλιο στις 26 Ιανουαρίου 1998, η προεδρία του Συμβουλίου και η Επιτροπή επισκέφθηκαν την Τουρκία, το Μάρτιο του 1998, για να ανταλλάξουν απόψεις με τις αρχές αυτές της χώρας. Κατά την επίσκεψή τους, τα μέρη κάλυψαν ευρεία κλίμακα θεμάτων, συμπεριλαμβανομένου του θέματος που ανέφερε το Αξιότιμο Μέλος του Κοινοβουλίου.

Μετά την προαναφερθείσα αποστολή, η Τουρκία συμμετείχε σε συνεδρίαση της Επιτροπής Κ.4 τον Ιούνιο του 1998 για ανταλλαγή απόψεων σε θέματα δικαιοσύνης και εσωτερικών υποθέσεων. Στο πλαίσιο της διαδικασίας αυτής, τα δύο μέρη εξετάζουν σήμερα ορισμένο αριθμό ενδεχόμενων τομέων για συνεργασία.

Δεν εξετάστηκε από την Επιτροπή κανένα συγκεκριμένο σχέδιο βοήθειας προς την Τουρκία στον τομέα που ανέφερε το Αξιότιμο Μέλος του Κοινοβουλίου. Οπωσδήποτε, στην περίπτωση που πρόκειται να προβλεφθεί στο μέλλον τέτοιου τύπου σχέδιο, η Επιτροπή θα εξασφαλίσει, όπως είναι φυσικό, τον πλήρη σεβασμό των δικαιωμάτων του ανθρώπου και της διεθνούς νομιμότητας.

Στον τομέα του ασύλου, μετά από πρωτοβουλία της Αυστρίας και σε συνεργασία με την Ύπατη Αρμοστεία των Ηνωμένων Εθνών για τους πρόσφυγες (HCR), θα διοργανωθούν δραστηριότητες κατάρτισης για τους Τούρκους υπάλληλους φύλαξης των συνόρων. Η πρωτοβουλία αυτή χρηματοδοτείται από το πρόγραμμα Odysseus. Η Επιτροπή δίνει μεγάλη σημασία στην εμπλοκή της HCR σε όλες τις πρωτοβουλίες που αφορούν το σεβασμό του δικαιώματος ασύλου και τη διαχείριση των φακέλων αυτών που ζητούν άσυλο στην Τουρκία.